## איסור ריבית (פרק כג, כ-כא) דני משכון (פרק כד, ו, י-יג)

איסור ריבית (פרק כג, כ-כא)

כ לֹא תַשִּׁיךְ לְאָחִיךָ נֶשֶׁךְ כֶּסֶף נֶשֶׁךְ אֹכֶל נֶשֶׁךְ כָּל דָּבָר אֲשֶׁר יִשָּׁךְ: כא לַנָּכְרִי תַשִּׁיךְ וּלְאָחִיךָ לֹא תַשִּׁיךְ לְמַעַן יְבָרֶכְךָ ה' אֱלֹהֶיךָ בְּכֹל מִשְׁלַח יָדֶךָ עַל הָאָרֶץ אֲשֶׁר אַתָּה בָא שָׁמָּה לְרִשְׁתָּהּ:

כחלק ממצוות הלוואה נאסרת לקיחת ריבית.

גם כאן התורה אינה מציינת שהלווה הוא דווקא עני, אולם אם נשוב למצוות הלוואה שלמדנו בפרק טו, ניזכר באופיו של הלווה כפי שמופיע בתורה:

"לֹא תְאַמֵּץ אֶת לְבָבְךָ וְלֹא תִקְפֹּץ אֶת יָדְךָ מֵאָחִיךָ הָאֶבְיוֹן. כִּי פָתֹחַ תִּפְתַּח אֶת יָדְךָ לוֹ וְהַעֲבֵט תַּעֲבִיטֶנּוּ דֵּי מַחְסֹרוֹ אֲשֶׁר יֶחְסַר לוֹ (טו, ז ח)."

### מהו נשך?

רש"י (לשמות כ"ב, כד:)

נשך - ריבית שהוא כנשיכת נחש, שנושך חבורה קטנה ברגלו ואינו מרגיש, ופתאום הוא מבצבץ ונופח עד קודקדו,

כך ריבית - אינו מרגיש ואינו ניכר עד שהרבית עולה ומחסרו ממון הרבה.

רמב"ן – איסור ריבית כמצווה מבוארת

בחומשים שמות וויקרא אוסרת התורה לקחת ריבית על הלוואה:

"אִם כֶּסֶף תַּלְוֶה אֶת עַמִּי אֶת הֶעָנִי עִמָּךְ לֹא תִהְיֶה לוֹ כְּנֹשֶׁה לֹא תְשִׂימוּן עָלָיו נֶשֶׁךְ" (שמות כ"ב, כד) "וְכִי יָמוּךְ אָחִיךָ וּמָטָה יָדוֹ עִמָּךְ וְהֶחֱזַקְתָּ בּוֹ גֵּר וְתוֹשָׁב וָחַי עִמָּךְ. אַל תִּקַּח מֵאִתּוֹ נֶשֶׁךְ וְתַרְבִּית וְיָרֵאתָ מֵאֱלֹהֶיךָ וְחֵי אָחִיךָ עִמָּךְ. אֶת כַּסְפְּךָ לֹא תִתֵּן לוֹ בְּנֶשֶׁךְ וּבְמַרְבִּית לֹא תִתֵּן אָכְלֶךָ." (ויקרא כ"ה, לה-לז)

מהי תוספת הביאור של התורה בחומש דברים, על פני הציוויים המופיעים בשמות ובויקרא?

נעיין בכתוב בחומש דברים פרק כ"ג בפסוקים כ-כא:

{כ} לֹא תַשִּׁיךְ לְאָחִיךָ נֶשֶׁךְ כֶּסֶף

נֶשֶׁךְ אֹכֶל

נֶשֶׁךְ כָּל דָּבָר אֲשֶׁר יִשָּׁךְ:

{כא} לַנָּכְרִי תַשִּׁיךְ וּלְאָחִיךָ לֹא תַשִּׁיךְ

לְמַעַן יְבָרֶכְךָ ה' אֱלֹהֶיךָ בְּכֹל מִשְׁלַח יָדֶךָ עַל הָאָרֶץ אֲשֶׁר אַתָּה בָא שָׁמָּה לְרִשְׁתָּהּ

רמב"ן מסביר שיש שלוש הלכות המתבארות בספר דברים:

רמב"ן דברים כ"ג, כ-כא

"לא תשיך לאחיך" - גם זו מצוה מבוארת.

יוסיף בכאן אזהרה גם ללווה, מה שאין כן בכל דיני ממונות שאם רצה הוא לזוק (=להזיק לעצמו) בנכסיו רשאי, אבל מפני רגילות החטא הזה יזהיר בו גם הלווה.

וביאר בכאן שיהיה ריבית הנכרי מותר, ולא הזכיר כן בגזל ובגנבה כמו שאמרו (ב"ק קיג ב) 'גזל גוי אסור'. אבל הריבית שהוא נעשה לדעת שניהם וברצונם לא נאסר אלא מצד האחווה והחסד, כמו שצווה (ויקרא י"ט, יח) "ואהבת לרעך כמוך", וכמו שאמר (לעיל ט"ו, ט) "השמר לך פן יהיה דבר עם לבבך בליעל וגו' ". ועל כן אמר "למען יברכך ה' אלהיך" - כי חסד ורחמים יעשה עם אחיו כאשר ילוונו בלא ריבית ותחשב לו לצדקה. וכן השמיטה חסד באחים... וקבע לו ברכה, כי הכתוב לא יזכיר הברכה רק בצדקה ובחסדים, לא בגזל ובגנבה ובאונאה...

וביאר עוד "כל דבר אשר ישך" - אפילו באבני הבנין ושאר הנלוים...

דיני משכון (פרק כד, ו, י-יג)

עד עתה עסקנו בהלוואה לעני בשני הקשרים - מצוות ההלוואה עצמה (ושמיטת כספים) ואיסור ריבית.

התייחסויות נוספות להלוואה לעני קיימות גם בדיני משכון (אין הכוונה למשכון שנלקח בשעת ההלוואה, אלא למשכון שנלקח במועד הפרעון אם הלווה לא יכול לשלם).

ו לֹא יַחֲבֹל רֵחַיִם וָרָכֶב כִּי נֶפֶשׁ הוּא חֹבֵל: י כִּי תַשֶּׁה בְרֵעֲךָ מַשַּׁאת מְאוּמָה לֹא תָבֹא אֶל בֵּיתוֹ לַעֲבֹט עֲבֹטוֹ: יא בַּחוּץ תַּעֲמֹד וְהָאִישׁ אֲשֶׁר אַתָּה נשֶׁה בוֹ יוֹצִיא אֵלֶיךָ אֶת הָעֲבוֹט הַחוּצָה: יב וְאִם אִישׁ עָנִי הוּא לֹא תִשְׁכַּב בַּעֲבֹטוֹ: יג הָשֵׁב תָּשִׁיב לוֹ אֶת הָעֲבוֹט כְּבוֹא הַשֶּׁמֶשׁ וְשָׁכַב בְּשַׂלְמָתוֹ וּבֵרֲכֶךָּ וּלְךָ תִּהְיֶה צְדָקָה לִפְנֵי ה' אֱלֹהֶיךָ:

עיון בפרשנים

רש"י [ו]:

לא יחבול - אם בא למשכנו על חובו בבית דין, לא ימשכננו בדברים שעושים בהן אוכל נפש:

רש"י [יב]:

לא תשכב בעבוטו - לא תשכב ועבוטו אצלך:

רש"י [יג]:

כבוא השמש - אם כסות לילה הוא, ואם כסות יום החזירהו בבקר, וכבר כתוב ב'ואלה המשפטים' (שמות כב, כה) עד בא השמש תשיבנו לו, כל היום תשיבנו לו וכבוא השמש תיקחנו:

וברכך - ואם אינו מברכך, מכל מקום ולך תהיה צדקה:

לסיכום מצוות ריבית ודיני משכון:

חזרו אל העקרונות שאליהם התייחסנו בפתיחת היחידה:

א. חשיבות הנתינה (בעבור הנותן).

ב. קיומו של העני או שיקומו של העני?

ג. שמירה על כבודו של העני.

אלו מן העקרונות באים לידי ביטוי בדין ריבית ובדיני משכון? באיזו דרך?